NOK วิบากกรรมการบิน.!
หลังจากพี่ใหญ่กลุ่มสายการบิน บริษัท การบินไทย จำกัด (มหาชน) หรือ THAI เดินทางเข้าสู่กระบวนการฟื้นฟูกิจการผ่านศาลล้มละลายกลาง ซึ่งศาลฯ นัดชี้ชะตา 17 ส.ค.นี้ ล่าสุดน้องเล็ก บริษัท สายการบินนกแอร์ จำกัด (มหาชน) หรือ NOK ก็เดินตามรอยเข้าสู่กระบวนการฟื้นฟูกิจการผ่านศาลล้มละลายกลางบ้าง...
3 ส.ค. 2563

สำนักข่าวรัชดา
หลังจากพี่ใหญ่กลุ่มสายการบิน บริษัท การบินไทย จำกัด (มหาชน) หรือ THAI เดินทางเข้าสู่กระบวนการฟื้นฟูกิจการผ่านศาลล้มละลายกลาง ซึ่งศาลฯ นัดชี้ชะตา 17 ส.ค.นี้ ล่าสุดน้องเล็ก บริษัท สายการบินนกแอร์ จำกัด (มหาชน) หรือ NOK ก็เดินตามรอยเข้าสู่กระบวนการฟื้นฟูกิจการผ่านศาลล้มละลายกลางบ้าง…
ที่ผ่านมา NOK พยายามแก้ปัญหาด้วยตัวเอง เนื่องจากเป็นลูกนกที่แม่ (การบินไทย) ไม่ค่อยใส่ใจ ทิ้ง ๆ ขว้าง ๆ ปล่อยให้หากินเอง…เห็นได้จากในรอบ 4 ปี NOK ต้องเพิ่มทุนถึง 4 ครั้ง โดยเพิ่มทุน 2 ครั้งในปี 2560 อีก 1 ครั้งในปี 2562 และครั้งล่าสุดเมื่อต้นปี 2563
ถือเป็นบริษัทที่เพิ่มทุนถี่ยิบจริง ๆ…เอ๊ะ !! หรือจะเรียกว่าถมไม่เต็ม…ก็ไม่รู้สินะ
แต่ทุกครั้งที่เพิ่มทุน “เจ้าจำปี” ทำหมางเมิน ไม่ยอมใส่เงินเพิ่มทุน ทำให้สัดส่วนการถือหุ้นลดลงจนปัจจุบันเหลือถือแค่ 13.28% เท่านั้น
NOK เลยกลายเป็นลูกนกกำพร้าไปโดยปริยาย…
แต่ NOK คงพอมีบุญเก่าติดตัวอยู่บ้าง จึงได้ “ตระกูลจุฬางกูร” มาทำหน้าที่แม่นมคนใหม่ใส่เงินเพิ่มทุนแทน…จนตกกระไดพลอยโจน กลายเป็นผู้ถือหุ้นใหญ่ซะงั้น
แต่สถานการณ์ NOK ก็ยังดูมืดมน ผลประกอบการเละเทะ ยังขาดทุนหนัก..!!
ปี 2559 มีรายได้รวม 16,938 ล้านบาท ขาดทุนสุทธิ 2,795 ล้านบาท อัตรากำไรสุทธิ -16.50% ปี 2560 มีรายได้รวม 20,376 ล้านบาท ขาดทุนสุทธิ 1,854 ล้านบาท อัตรากำไรสุทธิ -9.10% ปี 2561 มีรายได้รวม 19,740 ล้านบาท ขาดทุนสุทธิ 2,786 ล้านบาท อัตรากำไรสุทธิ -14.12% และปี 2562 มีรายได้รวม 19,969 ล้านบาท ขาดทุนสุทธิ 2,051 ล้านบาท อัตรากำไรสุทธิ -10.27%
โดย ณ สิ้นปี 2562 มียอดขาดทุนสะสมพุ่งทะลุ 10,000 ล้านบาทไปแล้ว…
ขนาดสถานการณ์ปกติธุรกิจสายการบินก็ยังไม่ฟื้น นี่มาเจอพิษโควิดขวิดเข้าให้อีก…อนาคต NOK เลยดับวูบทันที
เห็นสัญญาณชัด เมื่อ NOK ต้องตัดใจประกาศปิด “สายการบินนกสกู๊ต” เมื่อช่วงปลายเดือน มิ.ย.ที่ผ่านมา…เพื่อรักษาชีวิต ซึ่งทำให้เหล่านางฟ้าและเทวดากว่า 400 ชีวิตต้องตกสวรรค์ทันที
แต่ก็ไม่สามารถยื้อให้ NOK ตัวนี้ ฝืนโบยบินได้ต่อไป…กลายเป็นนกปีกหักที่ต้องหลบไปรักษาแผลเรื้อรังในห้องไอซียู ด้วยการเข้าสู่กระบวนการฟื้นฟูกิจการ เนื่องจากมีหนี้สิน 26,000 ล้านบาท มากกว่าทรัพย์สินที่มีอยู่ 23,000 ล้านบาท
ว่ากันว่าหนี้สินส่วนใหญ่ของ NOK มาจากค่าเช่าเครื่องบิน ซึ่งมีเจ้าหนี้กว่า 10 ราย โดยมีสัญญาเช่านานสุด 7 ปี ปัจจุบันมีเครื่องบินโบอิ้ง 737-800 ขนาด 189 ที่นั่ง จำนวน 14 ลำ และจะรับมอบอีก 2 ลำในเดือน พ.ย.-ธ.ค. ซึ่งเป็นไปตามสัญญาเดิม และเครื่องบินใบพัด Q400 จำนวน 8 ลำ
ส่วนรายจ่ายรายเดือนส่วนใหญ่เป็นค่าเช่าเครื่องบิน ตกเดือนละ 300 ล้านบาท ไม่รวมค่าใช้จ่ายอื่น ๆ อีก
เป็นต้นทุนที่ NOK ต้องแบกรับ ในขณะที่รายได้ลดลง…
ทางรอดของ NOK จึงหนีไม่พ้นการเข้าสู่กระบวนการฟื้นฟูกิจการไปตามระเบียบ เพื่อประวิงเวลาในการจ่ายหนี้ อาจขอแฮร์คัทหนี้ หรือแปลงหนี้สินเป็นทุน ทำให้ NOK มีทางเลือกมากขึ้น…จากเดิมกู้ใครไม่ได้ กู้ได้เฉพาะผู้ถือหุ้นใหญ่อย่าง “หทัยรัตน์ จุฬางกูร” ซึ่งถมเงินใส่ NOK ไปแล้วหลายพันล้าน..!!
แต่นี่เป็นแค่จุดเริ่มต้นเท่านั้น หนทางการทำ CPR ช่วยฟื้นคืนชีพนกตัวนี้ยังอีกยาวไกล…
ก็ต้องติดตามกันว่าท้ายที่สุดแล้ว NOK แข็งแรงพอที่จะโบยบินได้อีกครั้งหรือไม่..?
…อิ อิ อิ…